
REFERAT DE APROBARE A PROIECTULUI DE HOTĂRÂRE
Sectiunea 1
Titlul proiectului de hotărâre 
Privind stabilirea salariilor de bază pentru funcționarii publici și personalul contractual din cadrul familiei ocupaționale «Administrație» din cadrul Direcției de Asistență Sociala a Municipiului  Timișoara
Sectiunea a 2 - a Motivul emiterii proiectului de hotărâre
Descrierea situatiei actuale:
	Funcționarii publici și personalul contractual din cadrul familiei ocupaționale «Administrație»din cadrul Direcției de Asistență Socială a Municipiului Timișoara din subordinea Consiliului Local al Municipiului Timișoara este salarizat în baza Hotărârii Consiliului Local nr. 473/2017, care stabilește cuantumuri fixe ale salariilor de bază pentru diferitele funcții aprobate. Dar în tot cuprinsul ei, Legea-cadru nr. 153/2017 privind salarizarea personalului plătit din fonduri publice face referire expresă la ierarhizarea posturilor și utilizarea coeficienților de ierarhizare la stabilirea salariilor de bază prin înmulțirea acestora cu salariul de bază minim brut pe țară garantat în plată în vigoare. În spiritul și litera Legii nr.153/2017, propunem reașezarea sistemului de salarizare prin stabilirea coeficienții de ierarhizare a posturilor din cadrul Direcției de Asistență Socială a Municipiului, cu valori cuprinse între 1,00 - nivelul minim impus de lege (corespunzător salariului minim pe economice) și 8,00 - nivelul maxim (stabilit de legiuitor pentru determinarea indemnizației viceprimarului, astfel: 
• Pentru funcțiile de conducere sunt stabilite 2 grade cu nivele de coeficienți de ierarhizare corespunzătoare; 
• Potrivit articolului 19 din Legea nr.153/2017, salariul de bază pentru funcțiile de conducere se stabilește de către conducătorul instituției publice, în raport cu responsabilitatea, complexitatea și impactul deciziilor impuse de atribuțiile corespunzătoare activității desfășurate; 
• În salariul de bază pentru funcțiile de conducere atât la gradul I, cât și la gradul II, este inclusă gradația aferentă tranșei de vechime în muncă, la nivel maxim; 
• Pentru funcțiile de execuție, coeficienții diferă în funcție de categorie, clasă, grad profesional, grad/treaptă și vechimea în muncă; 
• Tranșele de vechime în muncă în funcție de care se acordă cele 5 gradații, precum şi cotele procentuale corespunzătoare acestora sunt stabilite tot de Legea 153/2017, astfel: 
	Tranșă vechime
	Gradație
	Cotă procentuală

	De la 0 la 3 ani
	Gradația 0
	-

	De la 3 la 5 ani
	Gradația 1
	7,5% x coeficient Gradația 0

	De la 5 la 10 ani
	Gradația 2
	5% x coeficient Gradația 1

	De la 10 la 15 ani
	Gradația 3
	5% x coeficient Gradația 2

	De la 15 la 20 ani
	Gradația 4
	2,5% x coeficient Gradația 3

	Peste 20 ani
	Gradația 5
	2,5% x coeficient Gradația 4



	Astfel, potrivit prevederilor art.11 din Legea nr.153/2017, pentru funcționarii publici și personalul contractual din cadrul familiei ocupaționale «Administrație» din Direcția de Asistență Socială a Municipiului Timișoara, salariile de bază se stabilesc prin hotărâre a consiliului local, fără a depăși nivelul indemnizației lunare a funcției de viceprimar, exclusiv majorările prevăzute la art. 16 alin. (2) din Legea nr.153/2017. 
	Prin Decizia nr. 370/2020, Curtea Constituțională a arătat că marja de apreciere a autorităților administrației publice locale nu este nelimitată, ci aceasta se exercită cu încadrarea între limitele minime și maxime prevăzute prin lege pentru drepturile salariale. Limita minimă este așa cum am văzut salariul minim brut pe țară garantat în plată, iar limita maximă este indemnizația viceprimarului. 
	Comisia pentru aplicarea unitară a prevederilor legale aplicabile în activitatea Curții de Conturi apreciază că autoritățile administrației publice locale au, așadar, dreptul de decizie referitor la stabilirea salariului de bază al acestor categorii de personal din sistemul bugetar, condiția impusă de legiuitor personalului din administrația publică locală fiind ca nivelul veniturilor salariale reglementate conform art.11 alin.1 și 3 din Legea nr.153/2017, respectiv salariul lunar, să se stabilească fără a depăși nivelul indemnizației lunare a viceprimarilor unității administrativ-teritoriale. 
	În ceea ce privește raportarea la indemnizația lunară a funcției de viceprimar a unității administrativ teritoriale, trebuie avute în vedere prevederile art.38 alin.(3) lit.f) din Legea-cadru nr.153/2017, art.I alin.(2) din OUG nr.130/2021, art.I alin.(2) din OUG nr.226/2020 și art.34 alin.(7) din OUG nr.114/2008, astfel: 
- art.38 alin.(3) lit.f) din Legea-cadru nr.153/2017: începând cu data de 1 ianuarie 2018 se acordă următoarele creșteri salariale indemnizațiile lunare pentru funcțiile de demnitate publică prevăzute în anexa nr. IX se stabilesc pe baza coeficienților și a salariului de bază minim brut pe țară garantat în plată;

- art.34 alin.(7) din OUG nr.114/2008: prin derogare de la prevederile art. 38 alin. (3) lit. f) din Legea-cadru nr. 153/2017 privind salarizarea personalului plătit din fonduri publice, cu modificările și completările ulterioare, în anul 2020, începând cu drepturile aferente lunii ianuarie 2020, indemnizațiile lunare pentru funcțiile de demnitate publică și funcțiile asimilate acestora, prevăzute în anexa nr. IX la Legea-cadru nr. 153/2017, cu modificările și completările ulterioare, se mențin la nivelul aferent lunii decembrie 2019; 
- art.I alin.(2) din OUG nr.226/2020: prin derogare de la prevederile art. 38 alin. (3) lit. f) din Legea-cadru nr. 153/2017, cu modificările și completările ulterioare, în anul 2021, începând cu drepturile aferente lunii ianuarie, indemnizațiile lunare pentru funcțiile de demnitate publică și funcțiile asimilate acestora, prevăzute în anexa nr. IX la Legea-cadru nr. 153/2017, cu modificările și completările ulterioare, se mențin la nivelul aferent lunii decembrie 2020; 
- art. I alin. (2) din OUG nr. 130/2021: prin derogare de la prevederile art. 38 alin. (3) lit. f) din Legea-cadru nr. 153/2017, cu modificările și completările ulterioare, în anul 2022, începând cu data de 1 ianuarie, indemnizațiile lunare pentru funcțiile de demnitate publică și funcțiile asimilate acestora, prevăzute în anexa nr. IX la Legea-cadru nr. 153/2017, cu modificările și completările ulterioare, se mențin la nivelul aferent lunii decembrie 2021. 
	Prin plafonarea anuală repetată a indemnizației viceprimarului, rezultă că la determinarea acesteia, este folosit salariul minim brut pe țară garantat în plată stabilit pentru anul 2019. 
	Prin prezentul proiect, pentru funcționarii publici și personalul contractual din cadrul familiei ocupaționale «Administrație» din cadrul Direcției de Asistență Socială a Municipiului Timișoara, salariile de bază se vor stabili prin înmulțirea coeficienților de ierarhizare a posturilor cu salariul de bază minim brut pe țară garantat în plată, utilizat la determinarea indemnizației viceprimarului, conform anexei parte integrantă din prezentul referat. 
	Comisia pentru aplicarea unitară a prevederilor legale aplicabile în activitatea Curții de Conturi apreciază că pentru funcționarii publici și personalul contractual din cadrul familiei ocupaționale «Administrație» din aparatul propriu al primarului, din instituțiile și serviciile publice de interes local nu sunt incidente prevederile art.I alin(1) din OUG nr.130/2021 . 
	Schimbări preconizate şi rezultate aşteptate 
	Schimbările preconizate sunt, pe de o parte, de respectare a prevederilor legale privind stabilirea salariilor de bază prin raportare la coeficienții de ierarhizare a posturilor pentru funcționarii publici și personalul contractual din cadrul familiei ocupaționale «Administrație» din cadrul Direcției de Asistență Socială a Municipiului Timișoara si acoperirea deprecierii inflaționiste aferente perioadei 2018-2022, iar pe de cealaltă parte de ajustare a ecartului salarial existent între funcțiile publice teritoriale și locale care determină ”migrația” forței de muncă. 

	 Alte informatii 
	Gestionarea sistemului de salarizare a personalului din instituțiile și autoritățile publice se asigură de fiecare ordonator de credite. 
	Concluzii 
	Propunem stabilirea salariilor de bază pentru funcționarii publici și personalul contractual din cadrul familiei ocupaționale «Administrație» din cadrul Direcției de Asistență Sociala a Municipiului  Timișoara prin înmulțirea coeficienților de ierarhizare a posturilor cu salariul de bază minim brut pe țară garantat în plată utilizat la determinarea indemnizației viceprimarului, începând cu data de 01.07.2022, conform anexei parte integrantă din prezentul referat. 
	Ținând cont de cele enumerate mai sus, apreciez ca fiind oportună promovarea prezentului proiect de hotărâre și supun dezbaterii Consiliului Local, documentația aferentă. 

      PRIMAR, 
DOMINIC FRITZ                                                                               DIRECTOR GENERAL,
                                                                                                               ESZTERO EMESE

